รูปแบบการลงทุน...แบบรับ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

.....สมาคมบริษัทจัดการลงทุน
ทีนี้เรามาดูการลงทุนเชิงรับกันบ้างครับ การลงทุนเชิงรับนี้เน้นการกระจายการลงทุนในหลักทรัพย์ที่ถือว่าเป็นกลุ่มหลักทรัพย์ที่ให้อัตราผลตอบแทนและมีระดับความเสี่ยงสอดคล้องกับอัตราผลตอบแทนและระดับความเสี่ยงของตลาด โดยการลงทุนเชิงรับนี้เราสามารถแบ่งการลงทุนใหญ่ๆ ได้ดังนี้ครับ
การลงทุนรูปแบบที่ 1 ให้เราลงทุนในหลักทรัพย์ทุกๆ หลักทรัพย์ที่มีอยู่ในตลาด โดยให้หลักทรัพย์ที่เราลงทุนนั้นมีน้ำหนักหรือสัดส่วนเท่ากับน้ำหนักหรือสัดส่วนของหลักทรัพย์นั้นในตลาด และปรับน้ำหนักหรือสัดส่วนของการลงทุนในหลักทรัพย์ต่างๆ ให้สอดคล้องกับการเปลี่ยนแปลงตลาด ซึ่งจะทำให้เราได้รับอัตราผลตอบแทน และมีความเสี่ยงใกล้เคียงกับอัตราผลตอบแทนและความเสี่ยงของตลาด...แต่ผมว่านะครับถ้าเป็นผู้ลงทุนทั่วๆ ไป ใครจะลงทุนในหลักทรัพย์ทุกตัวไว้ครับ ดังนั้นเรามาดูรูปแบบการลงทุนที่ 2 ครับ
การลงทุนรูปแบบที่ 2ให้เราลงทุนในหลักทรัพย์ที่ถือว่าเป็นตัวแทนของกลุ่มหลักทรัพย์ในตลาด ยกตัวอย่างนะครับ เช่นการลงทุนในหลักทรัพย์ประเภทหุ้น เราก็อาจเลือกเฉพาะหุ้นใหญ่ๆ ที่การเคลื่อนไหวของราคามีผลต่อการเคลื่อนไหวของตลาด เช่น หุ้น PTT BANPU SCC BBL และอื่นๆ เป็นต้น หรือตราสารหนี้ก็จะเป็นพันธบัตรรัฐบาลที่มีอายุอยู่ในช่วง 5–10 ปี เป็นต้น แต่การที่เราเลือกลงทุนในหลักทรัพย์ที่เป็นตัวแทนของกลุ่มหลักทรัพย์ในลักษณะนี้ อาจทำให้ได้รับอัตราผลตอบแทนและระดับความเสี่ยงแตกต่างจากอัตราผลตอบแทนและความเสี่ยงของตลาดได้ ซึ่งอาจได้ผลตอบแทนมากกว่าหรือน้อยกว่าตลาด ดังนั้นเรามาดูรูปแบบการลงทุนที่ 3 ครับ
การลงทุนรูปแบบที่ 3 คือ การลงทุนในหลักทรัพย์ที่เป็นตัวแทนของตลาด อย่างเช่น กลุ่มหลักทรัพย์ประเภทหุ้นบ้านเราก็ SET Index ซึ่งในปัจจุบันมีเครื่องมือทางการลงทุนที่เอื้อแก่การลงทุนแบบเชิงรับนี้มากมาย เช่น การลงทุนในกองทุนรวม ยกตัวอย่างครับ กองทุนเปิดอยุธยาเอ็นแฮนซ์เซ็ท 50 กองทุนเปิดเค เซ็ท 50 กองทุนเปิดเอ็มเอฟซี เซ็ต 50 กองทุนเปิดไทยพาณิชย์ เซ็ต อินเด็กซ์ ฟันด์ กองทุนเปิดทหารไทย SET50 เป็นต้น หรือกองทุนรวมดัชนีอีทีเอฟ (Exchange Traded Fund) อย่าง TDEX ที่มีการเคลื่อนของราคาใกล้เคียง SET50หรือสัญญาซื้อขายล่วงหน้าที่อ้างอิงกับดัชนีตลาดหลักทรัพย์อย่าง SET50 Index Futures หรือถ้าเป็นตราสารหนี้ในวันที่ 18 ต.ค. 2553 นี้ ทางตลาดอนุพันธ์แห่งประเทศไทยก็จะเปิดตัวสินค้าใหม่ คือ ตราสารอนุพันธ์ที่อ้างอิงอัตราผลตอบแทนกับอัตราดอกเบี้ย (Interest Rate Futures) ซึ่งออกสินค้าใหม่พร้อมให้เลือกลงทุน คือ ฟิวเจอร์ของอัตราดอกเบี้ยพันธบัตรรัฐบาลอายุ 5 ปี (5Y Government Bond Futures) และในช่วงสิ้นปีนี้จะมีให้ซื้อขายอีก 2 ตัว คือฟิวเจอร์สของอัตราดอกเบี้ยระยะสั้น THBFIX ประเภท 6 เดือน (6M THBFIX Futures) และฟิวเจอร์สของอัตราดอกเบี้ย BIBOR ประเภท 3 เดือน (3M BIBOR Futures) ซึ่ง Interest Rate Futures นี้ก็ถือว่าเป็นตัวแทนหนึ่งในหลักทรัพย์ที่เป็นตัวแทนของตลาดด้านตราสารหนี้